**Ženske stvari Maja Bosnar, Jelena Bračun i Ida Loher**

Biti umjetnik danas je izazovno. Biti žena i umjetnica još je teže. Dnevne obaveze i konstantna briga o organizaciji svih aspekata života teško je uskladiva s aktivnim bavljenjem umjetnošću. Nije čudo da su umjetnici, uglavnom muškarci, u prošlosti za stvaranje svojih najvećih dijela trebali mir, slobodu – i nekog da se brine za kuhanje, spremanje i organizaciju svakodnevice.

Tijekom 19. stoljeća, kada su žene počele težiti k profesionalnom bavljenju umjetnosti, najčešće su odabirale teme iz svog okruženja, a to je uglavnom bilo kućanstvo, ali su slikale i autoportrete i portrete svoje obitelji. Norman Bryson u svojoj knjizi *Looking at the Overlooked* uvodi pojam ropografije, prikazivanje trivijalnih svakodnevnih stvari nevažnih za povijesna zbivanja, i suprotstavlja ga megalografiji tj. mitološkom i povijesnom slikarstvu. Ne treba dodatno pojašnjavati koje su teme bile bliže ženama, a koje muškarcima tijekom početka umjetničke emancipacije.

Ali ropografija je ostala na zlu glasu. Još uvijek od umjetnosti uglavnom tražimo da bude angažirana na velikim temama i da prikazuje nešto što je izvanserijski.  Ali u prirodi je ropografije da propituje mjeru ljudske važnosti. Objekti postoje u svojem polaganom ritmu i polagano potkopavaju dosege ljudi koji ih okružuju. Ropografije većinom prikazuju „ženski“ i obiteljski prostor, ali još i više prikazuju prostor koji nitko, bilo muškarac, žena ili dijete, ne može izbjeći. U tim prostorima postojimo, u tim prostorima odvija se većina našeg života. Zašto od svakodnevice bježati, ako je možemo prigrliti i stvarati od nje umjetnost. (JB)

**Jelena Bračun: *Prava žena – kriva žena***

Koje je danas pravo žene na prikazivanje svog lika? Što žena smije biti, a što ne smije? Okruženi smo prikazima idealiziranih žena, koje nisu novost. Veliko povijesno slikarstvo uglavnom je prikazivalo žene i žensko tijelo prilagođeno tadašnjim idealima. Ali od pojave (rijetkih) renesansnih umjetnica, pa do početka 20. stoljeća žene su se često okretale vlastitom liku koji im je bio uvijek dostupan i koji nije zahtijevao velike resurse. Danas svi radimo *selfije*, svi pratimo protok vremena na svojim licima ili ga namjerno negiramo. U ovom radu kroz niz fotokolaža pratim sebe i druge žene u različitim životnim ulogama žene – radnica, skrbnica, majka, umjetnica, ljubavnica – koje su ponekad posve različite, ali su bez obzira na sve intrinzično ispravne.

**Maja Bosnar: *Osobne stvari***

U suvremenom društvu i zajednici koja je samo deklarativno fokusirana na rodnu ravnopravnost i razumijevanje LGBT populacije zapravo se otkriva diskriminiranje žena te nasilje nad njima u svim oblicima, mjestima i razinama. U radu detektiram osobne stvari koje su ženi ostale bogomdane.

„Drugo stanje“ je emocionalno-biološki proces ostvariv jedino kroz ženski spol. Debata koja

suprotstavlja političke konstrukte oduzima i posljednju osobnost žene i njene slobode i

ravnopravnosti u društvenom diskursu. Test na trudnoću je manifestacija osobnosti procesa mogućeg jedino u žena i trenutak najintimnijeg spoznajnog postupka. U radu vizualno prikazujem

mjesto, sredstva i vrijeme osobnih ženskih stvari.

**Ida Loher**

***Mojih pet minuta – doživljeni i ponovno proživljeni trenutci***

Odmor je dubinska potreba, bez njega nema ispunjenog i istinski proživljenog života. Trenutci u kojima smo sami sa sobom, u kojima slažemo i sabiremo svoje misli, kao i oni u kojima se od tih misli odmaramo, važan su izvor pokretačke životne energije. Takvih trenutaka u životu majke, supruge, profesorice, aktivistice i umjetnice, ima malo. I zato jedan sasvim uobičajen predmet – viseća ležaljka – postaje čarobno mjesto. Mjesto na kojem sam sama, mjesto za mojih 5 minuta. Mjesto na kojem proživljavam prošle i buduće trenutke. Na kojem se misli smire, stvari se poklope i nastupi trenutak spokoja. Ti rijetki trenutci potrebni su da bi mogla dalje biti u svim ulogama jednako sretna, predana i posvećena. Polako, posvećeno, kroz medij izražavanja koji zahtijeva mnoštvo pažljivo odabranih trenutaka, precizno raspoređenih u vremenu. Oni zaslužuju dodatnu pažnju i ponovno proživljavanje upravo na onaj način na koji su doživljeni. Rad *Mojih pet minuta* svojevrstan je asemblaž koji prikazuje cijeli proces doživljavanja tih trenutaka. Bilježenje (kao dio doživljavanja) trenutka prikazano je fotografijama, videom, crtežima i animiranim crtežima. Ponovo proživljeni trenutak doživljen kroz proces grafike prikazan je serijom rezervaša i akvatinte.